**Obrazloženje skraćenog roka javnog savjetovanja sa zainteresiranom javnošću**

Zakonom o pravu na pristup informacijama (NN 25/13) propisano je da su sva tijela javne vlasti nadležna za izradu nacrta zakona i podzakonskih akata dužna objaviti na internetskoj stranici nacrt zakona i drugog propisa o kojem se provodi javno savjetovanje sa zainteresiranom javnošću, u pravilu u trajanju od 30 dana (članak 11., stavak 3.), uz objavu razloga za donošenje i ciljeva koji se žele postići savjetovanjem.

Općina Orle potpisala je Ugovor o dodjeli bespovratnih sredstava za provedbu projekta “Strategija zelene urbane obnove Općine Orle”, referentni broj: NPOO.C6.1.R5.01.0084 u sklopu Poziva na dostavu projektnih prijedloga „Izrada strategija zelene urbane obnove“ koji se financira iz Mehanizma oporavka i otpornosti – Nacionalnog plana oporavka i otpornosti (NPOO).

Ugovorom o dodjeli bespovratnih sredstava (članak 2.) definirano je razdoblje provedbe projekta od 1. rujna 2024. do završetka svih predmetnih aktivnosti, a najduže do 30. svibnja 2025. godine. To ujedno znači da u navedenom roku predmetna strategija mora biti u potpunosti završena te izglasana i donesena na sjednici Općinskog vijeća Općine Orle.

Općina Orle je odmah po potpisu Ugovora o dodjeli bespovratnih sredstava provela postupak nabave za pružanje usluge izrade strategije zelene urbane obnove te je dana 16. listopada 2024. godine sklopljen ugovor s izvođačem Book A, obrt za savjetovanje u vezi s poslovanjem i ostalim upravljanjem, vl. Petra Grabušić, Zabok.

U sklopu provedbe projekta izrađena je Strategija zelene urbane obnove Općine Orle kao strateška podloga za ostvarenje ciljeva razvoja zelene infrastrukture uz integraciju na prirodi zasnovanih rješenja, unaprjeđenje kružnog gospodarenja prostorom i zgradama kojima raspolaže Općina, povećanje energetske učinkovitosti, prilagodbu klimatskim promjenama i jačanje otpornosti na rizike.

S obzirom na prethodno navedeni krajnji rok za provedbu EU projekta „Strategija zelene urbane obnove Općine Orle”, predmetna strategija mora žurno biti donesena na sjednici Općinskog vijeća Općine Orle kako bi se ispunile ugovorne obveze Općine Orle iz Ugovora NPOO.C6.1.R5.01.0084.

Prema odredbi članka 7. stavka 1. Zakona o lokalnim izborima (NN 144/12, 121/16, 98/19, 42/20, 144/20, 37/21) propisano je da se redovni izbori za članove predstavničkih tijela jedinica te izbori za općinskog načelnika, gradonačelnika i župana održavaju treće nedjelje u svibnju mjesecu svake četvrte godine. Sukladno navedenom, lokalni izbori održat će se 18. svibnja 2025. godine.

Mandat članova Općinskog vijeća izabranih na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora. Budući da, sukladno članku 6. stavku 2. Zakona o lokalnim izborima, od dana raspisivanja izbora do dana održavanja izbora ne može proteći manje od 30 niti više od 60 dana, Općinsko vijeće Općine Orle bit će raspušteno najkasnije do sredine travnja 2025. godine.

Uzimajući u obzir gore navedeno, rok za donošenje Strategije zelene urbane obnove Općine Orle, iznimno je kratak te se, sukladno stavku 2., članka 11. Zakona o pravu na pristup informacijama, skraćuje razdoblje trajanja javnog savjetovanja na 10 dana.

Slika na kojoj se prikazuje tekst, snimka zaslona, Font, električno plava

Opis je automatski generiran